जयपुर, 26 अक्टूबर। उपभोक्ता संघ के प्रशासक एवं सहकारिता रजिस्ट्रार डॉ. नीरज के. पवन ने शुक्रवार को यहां नवजीवन सहकारी बाजार में उपभोक्ता संघ के सहकार उपहार दीपोत्सव मेले का शुभारंभ किया। यह मेला 26 अक्टूबर से 6 नवम्बर तक प्रातः 10 बजे से रात्रि 8 बजे तक नवजीवन सहकारी बाजार के अलावा उपभोक्ता संघ की अन्य ब्रांचों वैशाली नगर, अहिंसा सर्किल, करधनी शॉपिंग सेंटर (मालवीय नगर) एवं सी-स्कीम उपहार में भी चलेगा। सहकारिता रजिस्ट्रार ने कहा कि मेले का मुख्य आकर्षण कॉक ब्राण्ड के शिवकाशी (तमिलनाडू) से मंगवाएं पटाखे हैं। जिन पर 50 से 70 प्रतिशत तक की छूट दी जा रही है। उन्होंने कहा कि एमएमटीसी की फ्रेंचाइज केवल उपभोक्ता संघ के पास ही उपलब्ध है। डॉ. पवन ने मेले में लगी सभी स्टॉल का अवलोकन किया उन्होंने पटाखों की स्टॉल पर पटाखों के मूल्य एवं उन पर दी जा रही छूट के बारे में जानकारी ली। रजिस्ट्रार डॉ. नीरज के. पवन ने दीपावली मेले में उपलब्ध कराई जा रही वस्तुओं की जानकारी देते हुए बताया कि मेले में एमएमटीसी के सोने चांदी के सिक्के उचित मूल्य पर उपभोक्ताओं को उपलब्ध करवाये जा रहे उन्होंने प्रबंध संचालक उपभोक्ता संघ से व्यवस्था के बारे में जानकारी ली एवं मौके पर ही अग्निशमन उपकरण का प्रयोग करवाकर व्यवस्थाओं को देखा, साथ ही मेले में सुरक्षा संबंधी व्यवस्थाओं को पुख्ता करने के निर्देश दिए। उपभोक्ता संघ प्रबंध संचालक श्री राय सिंह मोजावत ने बताया कि उपहार दीपोत्सव मेलों में जयपुरवासियों के लिए खुले व गिफ्ट पैक में पटाखों, क्रॉकरी, सजावटी फ्लावर, डिजाइनदार कैन्डल्स, बेडशीट्स के साथ ही पूजन सामग्री भी उपलब्ध कराने की व्यवस्था की गई है। इसके अलावा सूखे मेवे के उपहार पैक, नमकीन, परिधान और हाउस होल्ड सामान भी उपलब्ध है। इससे पहले सहकारिता रजिस्ट्रार डॉ. नीरज के. पवन ने मेला स्थल पर फीता काटकर एवं गणेश की प्रतिमा का माल्यार्पण कर दीपोत्सव मेले का उद्घाटन किया। इस अवसर पर अतिरिक्त रजिस्ट्रार (प्रोसेसिंग) श्री पंकज अग्रवाल, अतिरिक्त रजिस्ट्रार (उपभोक्ता) श्री बृजेन्द्र शर्मा, संयुक्त रजिस्ट्रार (मार्केटिंग) श्रीमती सोनल माथुर, संयुक्त रजिस्ट्रार (हाउसिंग) श्रीमती सुरभि शर्मा, उपभोक्ता संघ के महाप्रबंधक श्री लखेश्वर चौहान, श्री नेतराम मीणा, सहायक रजिस्ट्रार उपभोक्ता संघ श्री अजय माथुर सहित विभाग व उपभोक्ता संघ के अधिकारी एवं कर्मचारी भी उपस्थित रहे।